## Pravilnik o oznakama izvornosti i oznakama zemljopisnog podrijetla poljoprivrednih i prehrambenih proizvoda

### NN 88/2009 (22.7.2009.), Pravilnik o oznakama izvornosti i oznakama zemljopisnog podrijetla poljoprivrednih i prehrambenih proizvoda

MINISTARSTVO POLJOPRIVREDE, RIBARSTVA I RURALNOG RAZVOJA

2178

Na temelju članka 4. stavka 5., članka 6. stavka 3., članka 7. stavka 2. i 6., članka 8., stavka 5., članka 9. stavka 9. i 10., članka 10. stavka 2., članka 11. stavka 4. i 5., članka 12. stavka 5., članka 13. stavka 4., članka 17. stavka 1., članka 38. stavka 9., Zakona o oznakama izvornosti, oznakama zemljopisnog podrijetla i oznakama tradicionalnog ugleda poljoprivrednih i prehrambenih proizvoda (»Narodne novine« broj 84/08; 75/09), ministar poljoprivrede, ribarstva i ruralnog razvoja donosi

PRAVILNIK

O OZNAKAMA IZVORNOSTI I OZNAKAMA ZEMLJOPISNOG PODRIJETLA POLJOPRIVREDNIH I PREHRAMBENIH PROIZVODA

I. OPĆE ODREDBE

Predmet Pravilnika

Članak 1.

(1) Ovim Pravilnikom se propisuju:

– pravila za zaštitu oznaka izvornosti i oznaka zemljopisnog podrijetla poljoprivrednih i prehrambenih proizvoda navedenih u Prilogu I., II., i III. Zakona o oznakama izvornosti, oznakama zemljopisnog podrijetla i oznakama tradicionalnog ugleda poljoprivrednih i prehrambenih proizvoda, (u daljnjem tekstu: Zakon);

– posebni uvjeti za sirovine i hranu za životinje za iznimne slučajeve registracije oznake izvornosti;

– uvjeti pod kojima se fizička ili pravna osoba može smatrati skupinom;

– način podnošenja zahtjeva, dodatni podaci koje sadrži zahtjev i dokumenti koje je potrebno priložiti zahtjevu;

– podaci koje sadrži jedinstveni dokument i sadržaj specifikacije proizvoda;

– poslovi Povjerenstva za provedbu postupka registracije oznaka izvornosti i oznaka zemljopisnog podrijetla poljoprivrednih i prehrambenih proizvoda;

– uvjeti koje moraju udovoljiti certifikacijska tijela, rok za akreditaciju, te postupak utvrđivanja sukladnosti proizvoda sa specifikacijom i obveze certifikacijskih tijela u postupku utvrđivanja sukladnosti proizvoda sa specifikacijom;

– način i uvjeti za provođenje postupka registracije oznaka izvornosti i oznaka zemljopisnog podrijetla poljoprivrednih i prehrambenih proizvoda, te sadržaj i način objave zahtjeva;

– način podnošenja prigovora, rokovi u postupku prigovora i detaljan postupak povodom prigovora, kao i mjesto i način objave rješenja o registraciji oznake;

– sadržaj, oblik i način vođenja Registra oznaka izvornosti i Registra oznaka zemljopisnog podrijetla proizvoda (u daljnjem tekstu: Registri);

– sadržaj, oblik i način vođenja Upisnika korisnika registriranih oznaka izvornosti i Upisnika korisnika registriranih oznaka zemljopisnog podrijetla proizvoda (u daljnjem tekstu: upisnici);

– postupak izdavanja rješenja o upisu u pripadajući Upisnik po završenom postupku upisa u Upisnike;

– postupak upisa u Upisnik;

– postupak brisanja iz Upisnika;

– uvjeti i način postupka podnošenja zahtjeva za izmjenu i dopunu specifikacije proizvoda, kao i postupanje u slučaju da zahtjev ima utjecaja na jedinstveni dokument, te način njegove objave;

– način i uvjete za pokretanje postupka za proglašavanje rješenja o registraciji oznake izvornosti ili oznake zemljopisnog podrijetla ništavim;

– plaćanje naknade troškova za postupak registracije oznake izvornosti i oznake zemljopisnog podrijetla.

Definicije

Članak 2.

Za potrebe ovoga Pravilnika koriste se definicije iz članka 4. stavka 1. Zakona.

Posebna pravila za naziv

Članak 3.

(1) Registrirati se može samo naziv koji se koristi, bilo u trgovačkom ili svakodnevnom jeziku, za određeni proizvod.

(2) Naziv proizvoda može se registrirati samo na jeziku koji se koristi ili koji je bio povijesno korišten za opisivanje navedenog proizvoda u definiranom zemljopisnom području.

(3) Nazivi proizvoda koji su potpuni homonimi s nazivima biljnih sorti ili životinjskih pasmina, ne mogu se registrirati ako se u postupku prigovora, sukladno članku 9. Zakona, dokaže da je sorta ili pasmina u komercijalnoj proizvodnji izvan definiranog područja bila i prije datuma podnošenja zahtjeva za registraciju, jer bi potrošači mogli biti dovedeni u zabludu u pogledu proizvoda koji nosi registrirani naziv sorte ili pasmine.

(4) Nazivi proizvoda koji su djelomični homonimi s nazivima biljne sorte ili životinjske pasmine mogu se registrirati, čak i u slučaju da je sorta ili pasmina u značajnoj komercijalnoj proizvodnji izvan definiranog područja, kako se potrošači ne bi doveli u zabludu u pogledu proizvoda koji nosi registrirani naziv sorte ili pasmine.

(5) Ukoliko zahtjev za registraciju naziva proizvoda ili odobrenje izmjene i dopune specifikacije proizvoda sadrži opis proizvoda u smislu članka 6. stavka 2. podstavka b) Zakona, koji opisuje nekoliko različitih proizvoda iste vrste, opisi u specifikaciji proizvoda moraju biti prikazani za svaki pojedini proizvod. U smislu ovog stavka, »različiti proizvodi« su oni koji se razlikuju na tržištu.

II. POSTUPAK REGISTRACIJE

Tijelo koje provodi postupak registracije

Članak 4.

(1) Postupak registracije provodi Ministarstvo poljoprivrede, ribarstva i ruralnog razvoja (u daljnjem tekstu: Ministarstvo).

(2) Ministar poljoprivrede, ribarstva i ruralnog razvoja (u daljnjem tekstu: ministar) u svrhu provođenja postupka iz stavka 1. ovoga članka osniva stručno Povjerenstvo za provedbu postupka registracije oznaka izvornosti i oznaka zemljopisnog podrijetla proizvoda (u daljnjem tekstu: Povjerenstvo).

(3) Povjerenstvo iz stavka 2. ovoga članka sastavljeno je od stalnih članova, a ukoliko se ukaže potreba ministar će imenovati stručne članove koji se mijenjaju ovisno o kategoriji proizvoda.

Poslovi Povjerenstva

Članak 5.

(1) Povjerenstvo iz članka 4. obavlja sljedeće poslove:

– utvrđuje potpunost zaprimljenog zahtjeva za registraciju sukladno članku 15. ovoga Pravilnika;

– obavlja stručnu provjeru specifikacije proizvoda sukladno članku 15. stavku 4. ovoga Pravilnika;

– obavlja uvid na licu mjesta kod podnositelja zahtjeva za registraciju oznake iz članka 15. stavka 5. ovoga Pravilnika;

– provodi postupak upisa korisnika registriranih oznaka u Upisnike sukladno članku 24. ovoga Pravilnika, te brisanje iz istih sukladno članku 26. ovoga Pravilnika.

– razmatra pristigle prigovore i odlučuje o postupku povodom prigovora sukladno članku 17. ovoga Pravilnika;

– predlaže ministru donošenje rješenja o registraciji oznake izvornosti i oznake zemljopisnog podrijetla proizvoda sukladno članku 18. stavku 1. ovoga Pravilnika, te upis registrirane oznake u pripadajući Registar sukladno članku 18. stavku 2. ovoga Pravilnika;

– razmatra zahtjeve za izmjenu i dopunu specifikacije proizvoda sukladno članku 28. ovoga Pravilnika;

– provodi postupak za proglašenje rješenja o registraciji oznake proizvoda ništavim sukladno članku 29. ovoga Pravilnika;

– odlučuje u slučaju nesukladnosti sa specifikacijom proizvoda sukladno članku 21. ovoga Pravilnika.

Zahtjev za registraciju

Članak 6.

(1) Postupak registracije pokreće se podnošenjem zahtjeva za registraciju.

(2) Zahtjev za registraciju iz stavka 1. ovoga članka mora biti sukladan članku 7. Zakona.

(3) Zahtjev za registraciju dostavlja se u pisanom i elektronskom obliku na Obrascu: Zahtjev za registraciju iz Priloga III. ovoga Pravilnika.

(4) Zahtjev za registraciju mora sadržavati podatak o pravnom statusu, veličini i sastavu skupine koja podnosi zahtjev za registraciju, te podatke o svakom pojedinom članu skupine.

(5) Podnositelj zahtjeva za registraciju obvezan je dostaviti sljedeće dokumente:

– Presliku dokaza o registraciji skupine;

– Statut skupine;

– Ugovor ili Sporazum skupine sa certifikacijskim tijelom o izradi Plana kontrole iz članka 21. stavka 3. ovoga Pravilnika;

– Punomoć za osobu koja zastupa skupinu koja podnosi zahtjev (ovjerena kod javnog bilježnika);

– Presliku rješenja o registraciji ili odobrenju objekta za proizvodnju za svakog člana skupine (sukladno Zakonu o hrani »Narodne novine« broj 46/07 i 155/08);

– Specifikaciju proizvoda;

– Suglasnost certifikacijskog tijela o provedbi postupka utvrđivanja sukladnosti proizvoda sa specifikacijom;

– Analizu postojeće i planirane proizvodnje;

– Prijedlog plana samokontrole;

– Jedinstveni dokument.

(6) Statut skupine iz stavka 5. alineja 2. ovoga članka mora definirati da je jedan od ciljeva skupine registracija oznake proizvoda.

(7) Datum podnošenja zahtjeva za registraciju je datum kada je zahtjev za registraciju zaprimljen u Ministarstvu.

Posebna pravila za skupinu

Članak 7.

Pojedina fizička ili pravna osoba može se smatrati skupinom u smislu članka 7. stavka 2. Zakona ukoliko dokaže da udovoljava sljedećim uvjetima:

– da je jedini proizvođač ili prerađivač istog proizvoda u određenom zemljopisnom području, te da je voljna podnijeti zahtjev za registraciju, i

– da određeno zemljopisno područje posjeduje karakteristike koje ga značajno razlikuju od karakteristika susjednih područja ili su svojstva proizvoda različita od onih proizvedenih u susjednim područjima.

Specifikacija proizvoda

Članak 8.

(1) Sadržaj specifikacije proizvoda mora biti u skladu s člankom 6. stavkom 2. Zakona.

(2) Specifikacija proizvoda mora sadržavati kategoriju proizvoda sukladno Prilogu II:

Kategorije proizvoda, ovoga Pravilnika.

(3) Specifikacija proizvoda mora biti potpisana i ovjerena od osoba koje su izradile specifikaciju proizvoda.

Određivanje zemljopisnog područja

Članak 9.

(1) Zemljopisno područje mora biti ograničeno u pogledu povezanosti u skladu s člankom 6. stavkom 2. podstavkom c. Zakona.

(2) Zemljopisno područje se mora odrediti detaljno i precizno bez dvosmislenosti.

Posebna pravila za sirovine i hranu za životinje

Članak 10.

(1) U smislu članka 4. stavka 3. i 4. Zakona, sirovinama se smatraju samo žive životinje, meso i mlijeko.

(2) Svako ograničenje podrijetla sirovina za oznaku zemljopisnog podrijetla mora biti opravdano u pogledu povezanosti u skladu s člankom 6. stavkom 2. podstavkom f. alineje 2. Zakona.

(3) U pogledu proizvoda životinjskog podrijetla označenih kao oznake izvornosti, u specifikaciju proizvoda uključuju se detaljna pravila o podrijetlu i kakvoći hrane za životinje. Hrana za životinje treba imati sljedivost, koliko god je to moguće, unutar određenog zemljopisnog područja.

Dokaz o podrijetlu

Članak 11.

(1) Specifikacijom proizvoda određuju se postupci sljedivosti koje subjekti u poslovanju s proizvodom moraju imati kao podatke o dokazu podrijetla, sukladno članku 6. stavku 2. podstavku d. Zakona, koji se odnose na proizvod, sirovine, hranu za životinje i druge stavke koje prema specifikaciji proizvoda nužno dolaze iz određenog zemljopisnog područja.

(2) Subjekti u poslovanju s proizvodom moraju biti u mogućnosti identificirati:

(a) dobavljača, količinu i podrijetlo svih serija nabavljenih sirovina i/ili proizvoda;

(b) primatelja, količinu i odredište isporučenih proizvoda;

(c) vezu između svake serije nabave iz podstavka (a) ovoga stavka i svake serije isporuke iz podstavka (b) ovoga stavka.

Povezanost između proizvoda i zemljopisnog područja

Članak 12.

(1) Odredbe koje se odnose na povezanost iz članka 6. stavka 2. podstavka f. Zakona, moraju osigurati objašnjenje kako karakteristike određenog zemljopisnog područja utječu na gotov proizvod.

(2) U smislu oznake izvornosti u specifikaciji proizvoda mora biti navedeno:

(a) pojedinosti o zemljopisnom području, uključujući prirodne i ljudske čimbenike ključne za povezanost;

(b) pojedinosti o kakvoći ili karakteristikama proizvoda koje bitno ili isključivo nastaju pod utjecajem zemljopisnog područja;

(c) opis uzročnog međudjelovanja između pojedinosti koje se spominju u podstavku (a) i pojedinosti koje se spominju u podstavku (b) ovoga stavka.

(3) U smislu oznake zemljopisnog podrijetla u specifikaciji proizvoda mora biti navedeno:

(a) pojedinosti o zemljopisnom području ključne za povezanost;

(b) pojedinosti o posebnoj kakvoći, ugledu ili drugim karakteristikama proizvoda koje se mogu pripisati zemljopisnom podrijetlu;

(c) opis uzročnog međudjelovanja između pojedinosti koje se spominju u podstavku (a) i pojedinosti koje se spominju u podstavku (b) ovoga stavka.

(4) U smislu oznake zemljopisnog podrijetla u specifikaciji proizvoda mora se navesti i obrazložiti temelji li se ona na posebnoj kakvoći ili ugledu ili na drugim karakteristikama koje se mogu pripisati njezinom zemljopisnom podrijetlu.

Pakiranje u određenom zemljopisnom području

Članak 13.

Ukoliko skupina odredi u specifikaciji proizvoda da se pakiranje proizvoda iz članka 6. stavka 2. podstavka e. Zakona, mora odvijati na određenom zemljopisnom području zbog specifičnosti proizvoda, skupina mora obrazložiti opravdanost takvog ograničenja slobode kretanja roba i slobode pružanja usluga.

Jedinstveni dokument

Članak 14.

(1) Jedinstveni dokument izrađuje se sukladno Obrascu: Jedinstveni dokument, iz Priloga I. ovoga Pravilnika za svaki zahtjev za registraciju oznake izvornosti ili oznake zemljopisnog podrijetla, i za svaki zahtjev za odobrenje izmjene i dopune specifikacije proizvoda.

(2) Kategorija proizvoda označava se sukladno kategorizaciji iz Priloga II. ovoga Pravilnika.

(3) Opis proizvoda u jedinstvenom dokumentu mora uključiti posebne tehničke podatke (fizikalne, kemijske ili mikrobiološke karakteristike) proizvoda koji se uobičajeno koriste za opisivanje te kategorije proizvoda, uključujući, tamo gdje je primjereno, i organoleptičke karakteristike.

Postupanje po zahtjevu

Članak 15.

(1) Nakon zaprimanja zahtjeva za registraciju Povjerenstvo utvrđuje potpunost istog, sukladno članku 6. ovoga Pravilnika, u roku od 30 dana od dana zaprimanja zahtjeva za registraciju.

(2) Ukoliko je zahtjev za registraciju nepotpun, podnositelj zahtjeva za registraciju se poziva da u roku od 30 dana ili iznimno u roku kojeg odredi Povjerenstvo, ukloni uočene nedostatke.

(3) Ako podnositelj zahtjeva za registraciju u traženom roku iz stavka 2. ovoga članka ne ukloni uočene nedostatke, ministar na prijedlog Povjerenstva rješenjem odbacuje zahtjev za registraciju.

(4) Ukoliko je zahtjev za registraciju potpun, te ukoliko su uklonjeni uočeni nedostaci sukladno stavku 2. ovoga članka, Povjerenstvo provodi stručnu provjeru zaprimljenog zahtjeva za registraciju oznake.

(5) U tijeku stručne provjere iz stavka 4. ovoga članka Povjerenstvo će izvršiti uvid na licu mjesta kod podnositelja zahtjeva za registraciju oznake.

(6) Ukoliko je zahtjev za registraciju potpun, osnovan i udovoljava odredbama Zakona i ovoga Pravilnika, Ministarstvo objavljuje u »Narodnim novinama« obavijest o zaprimljenom zahtjevu za registraciju oznake i mjesto objave specifikacije proizvoda i jedinstvenog dokumenta.

(7) Specifikacija proizvoda i jedinstveni dokument iz stavka 6. ovoga članka objavljuju se na internetskim stranicama Ministarstva.

Prigovor na zahtjev za registraciju

Članak 16.

(1) Od dana objave obavijesti iz članka 15. stavka 6. ovoga Pravilnika prigovor na zahtjev za registraciju može podnijeti svaka fizička ili pravna osoba sukladno članku 9. Zakona.

(2) Rok za podnošenje prigovora iz članka 9. stavka 2. Zakona ne može se produžiti.

(3) Prigovor se podnosi na Obrascu: Izjava o prigovoru, iz Priloga IV. ovoga Pravilnika.

Postupak povodom prigovora

Članak 17.

(1) Povjerenstvo razmatra pristigle prigovore sukladno članku 9. stavku 4. Zakona:

– utvrđuje da li prigovor ispunjava formalne uvjete propisane člankom 16. ovoga Pravilnika,

– provjerava da li prigovor sadrži razloge te njihovu opravdanost.

(2) Ako Povjerenstvo utvrdi da prigovor ne ispunjava sve uvjete, prigovor se odbacuje o čemu se obavještava podnositelj prigovora te se postupak registracije nastavlja.

(3) U slučaju iz stavka 2. ovoga članka ministar na prijedlog Povjerenstva donosi rješenje o registraciji oznake.

(4) Ako Povjerenstvo utvrdi da prigovor ispunjava sve uvjete iz stavka 1. ovoga članka Ministarstvo dostavlja prigovor s priloženim dokazima podnositelju zahtjeva za registraciju i poziva ga da u roku od 30 dana dostavi pisano očitovanje o prigovoru.

(5) Povjerenstvo može iz opravdanih razloga, a na pisani zahtjev podnositelja zahtjeva za registraciju, produžiti rok za očitovanje na prigovor za 30 dana.

(6) Ako podnositelj zahtjeva za registraciju u propisanom roku ne dostavi očitovanje na prigovor, ministar na prijedlog Povjerenstva donosi rješenje o odbijanju zahtjeva za registraciju.

(7) Ako se podnositelj zahtjeva za registraciju očituje na podneseni prigovor, Povjerenstvo može zatražiti sastanak sa svim zainteresiranim stranama radi postizanja dogovora.

(8) Rok za postizanje dogovora odredit će Povjerenstvo.

(9) Rok za postizanje dogovora iz stavka 8. ovoga članka ne može biti duži od 90 dana.

(10) Obavijest o završetku postupka prigovora objavljuje se na internetskim stranicama Ministarstva na Obrascu: Obavijest o završetku postupka prigovora, iz Priloga V. ovog Pravilnika.

(11) U slučaju postizanja dogovora, ministar na prijedlog Povjerenstva donosi rješenje o registraciji oznake ili odbijanju zahtjeva za registraciju oznake.

(12) Ukoliko zainteresirane strane ne postignu dogovor Povjerenstvo postupa sukladno članku 9. stavku 7. Zakona.

Okončanje postupka i upis u Registar

Članak 18.

(1) Na temelju provedenog postupka za registraciju i na prijedlog Povjerenstva, ministar donosi rješenje o registraciji oznake izvornosti ili oznake zemljopisnog podrijetla.

(2) Registrirana oznaka i naziv proizvoda upisuje se u odgovarajući Registar.

(3) Registrirana oznaka i naziv proizvoda objavljuje se u »Narodnim novinama«.

Registri

Članak 19.

(1) Vođenje Registara iz članka 10. stavak 1. Zakona obavlja osoba koju za to ovlasti ministar.

(2) Ovlaštena osoba iz stavka 1. ovoga članka odgovorna je za pravilan upis i uredno vođenje Registara i dužna je čuvati Registre i zbirku isprava tako da se zaštiti od zlouporabe, oštećenja i uništenja.

(3) U Registre se upisuju sljedeći podaci:

– upisni broj oznake izvornosti odnosno oznake zemljopisnog podrijetla proizvoda;

– registrirana oznaka proizvoda;

– naziv proizvoda;

– kategorija proizvoda sukladno Prilogu II. ovoga Pravilnika;

– podaci o skupini – podnositelju zahtjeva (naziv, adresa, telefon, e-mail);

– datum podnošenja zahtjeva za registraciju;

– podaci o prigovoru (datum, broj prigovora, podaci o podnositelju prigovora, razlozi za podnošenje prigovora);

– datum, klasa i urudžbeni broj rješenja o registraciji oznake;

– naziv i adresa certifikacijskog tijela;

– datum objave i broj »Narodnih novina« u kojima je objavljen naziv registrirane oznake.

(4) Podaci iz stavka 3. ovoga članka vode se u elektronskom obliku.

III. UTVRĐIVANJE SUKLADNOSTI PROIZVODA SA SPECIFIKACIJOM

Certifikacijsko tijelo

Članak 20.

(1) Utvrđivanje sukladnosti proizvoda sa specifikacijom provode pravne osobe (u daljnjem tekstu: certifikacijska tijela) koje ovlašćuje ministar.

(2) Postupak ovlašćivanja certifikacijskog tijela provodi Povjerenstvo za postupke ovlašćivanja certifikacijskog tijela, koje imenuje ministar.

(3) Zahtjev za ovlašćivanje certifikacijsko tijelo podnosi Ministarstvu na Obrascu: Zahtjev za ovlašćivanje certifikacijskog tijela, iz Priloga IX ovoga Pravilnika;

(4) Certifikacijska tijela iz stavka 1. ovoga članka moraju:

– imati sjedište u Republici Hrvatskoj,

– ostvarivati pozitivne poslovne rezultate.

(5) Certifikacijska tijela iz stavka 1. ovoga članka moraju biti akreditirana u skladu s uvjetima odgovarajuće hrvatske norme »Opći zahtjevi za ustanove koje provode potvrđivanje proizvoda«.

(6) Iznimno od odredbe stavka 5. ovoga članka, ministar može ovlastiti certifikacijsko tijelo i u slučaju kada je certifikacijsko tijelo u postupku akreditacije. U tom slučaju certifikacijsko tijelo dužno je ishoditi akreditaciju u roku od dvije godine od dana ovlašćivanja.

(7) Certifikacijsko tijelo iz stavka 6. ovoga članka mora ispunjavati sljedeće uvjete:

– pri obavljanju poslova utvrđivanja sukladnosti proizvoda sa specifikacijom mora biti neovisno i nepristrano;

– u radnom ili ugovornom odnosu imati osposobljene stručnjake ovisno o kategoriji proizvoda;

– biti tehnički osposobljen za provođenje utvrđivanja sukladnosti proizvoda sa specifikacijom koji su predmet ovoga Pravilnika;

– imati Poslovnik kakvoće;

– osigurati zaštitu podataka u skladu s propisima o zaštiti osobnih podataka, kao i zaštitu poslovne tajne;

(8) Uz zahtjev za ovlašćivanje, iz stavka 3. ovoga članka, certifikacijsko tijelo prilaže sljedeću dokumentaciju:

– potvrda o registraciji djelatnosti (izvadak iz sudskog registra Trgovačkog suda);

– potvrda Hrvatske akreditacijske agencije o akreditaciji ili o pokrenutom postupku akreditacije, za kategoriju ili kategorije proizvoda za koje se traži ovlaštenje;

– BON 1/BON 2, potvrdu banke o prometu ili stanju računa (SOL), ne stariju od 30 dana, od dana podnošenja zahtjeva;

– preslika godišnjeg financijskog izvješća za prethodnu godinu;

– potvrda nadležne Porezne uprave o nepostojanju duga prema državi ne stariju od 30 dana, od dana podnošenja zahtjeva;

– dokaz da zaposlenici imaju odgovarajuću stručnu spremu ovisno o kategoriji proizvoda za koju se traži ovlaštenje;

– dokumentacija o tehničkoj osposobljenosti;

– dokaz o sustavu izobrazbe stručnjaka koji provode postupak utvrđivanja sukladnosti proizvoda sa specifikacijom;

(9) Nakon ovlašćivanja certifikacijskog tijela, Ministarstvo i certifikacijsko tijelo potpisuju Ugovor o međusobnim odnosima.

Postupak utvrđivanja sukladnosti proizvoda sa specifikacijom

Članak 21.

(1) Postupak utvrđivanja sukladnosti proizvoda sa specifikacijom provodi se nakon donošenja rješenja o registraciji oznake.

(2) Certifikacijsko tijelo provodi utvrđivanje sukladnosti proizvoda sa specifikacijom temeljem odobrenog Plana kontrole.

(3) Plan kontrole izrađuje certifikacijsko tijelo temeljem članka 6., stavka 5., alineja 3. ovoga Pravilnika.

(4) Certifikacijsko tijelo dostavlja Plan kontrole Ministarstvu na odobrenje najkasnije u roku od 60 dana nakon registracije oznake.

(5) Postupak utvrđivanja sukladnosti proizvoda sa specifikacijom započinje podnošenjem Zahtjeva za utvrđivanje sukladnosti proizvoda sa specifikacijom (u daljnjem tekstu: Zahtjev).

(6) Zahtjev iz stavka 5. ovoga članka podnosi svaki zainteresirani proizvođač ili prerađivač (u daljnjem tekstu: podnositelj zahtjeva) proizvoda koji želi koristiti registriranu oznaku izvornosti ili oznaku zemljopisnog podrijetla.

(7) Nakon provedenog postupka utvrđivanja sukladnosti proizvoda sa specifikacijom, certifikacijsko tijelo sastavlja zapisnik o provedenim aktivnostima kojeg potpisuju predstavnik certifikacijskog tijela i podnositelj zahtjeva.

(8) Certifikacijsko tijelo nakon što je utvrdilo sukladnost proizvoda sa specifikacijom izdaje Potvrdu o sukladnosti proizvoda sa specifikacijom podnositelju zahtjeva, te istu dostavlja i Ministarstvu.

(9) Ukoliko se prilikom utvrđivanja sukladnosti proizvoda sa specifikacijom utvrde nesukladnosti sa specifikacijom proizvoda, certifikacijsko tijelo određuje rok za njihovo uklanjanje.

(10) Nakon što je ustanovljeno da su sve nesukladnosti uklonjene, certifikacijsko tijelo izdaje podnositelju zahtjeva za utvrđivanje sukladnosti proizvoda sa specifikacijom Potvrdu o sukladnosti proizvoda sa specifikacijom, te istu dostavlja i Ministarstvu.

(11) U slučaju značajnih nesukladnosti sa specifikacijom proizvoda definiranih u Planu kontrole, certifikacijsko tijelo dužno je pisanim putem obavijestiti Ministarstvo.

(12) Povjerenstvo iz članka 4. stavka 2. ovoga Pravilnika odlučuje o postupanju u slučaju značajnih nesukladnosti iz stavka 11. ovoga članka.

Članak 22.

(1) Certifikacijsko tijelo vodi popis korisnika registriranih oznaka, te popis svih subjekata koji sudjeluju u lancu proizvodnje proizvoda, te podatke o količinama proizvoda koji su sukladni sa specifikacijom, a koje su im u obvezi dostavljati proizvođači ili prerađivači.

(2) Certifikacijsko tijelo dužno je dostavljati podatke iz stavka 1. ovoga članka Ministarstvu.

(3) Certifikacijsko tijelo ili skupina vodi podatke o dodijeljenom znaku (oznaci), te drugim podacima za svakog pojedinog korisnika oznake.

(4) Certifikacijsko tijelo ili skupina za poslove iz stavka 3. ovoga članka odgovorna je Ministarstvu, te je u obvezi dostavljati navedene podatke.

(5) Certifikacijsko tijelo dužno je pisanim i elektronskim putem dostavljati polugodišnja i godišnja izvješća o svom radu Ministarstvu.

(6) Nadzor nad radom certifikacijskog tijela provodi Ministarstvo.

Troškovi

Članak 23.

(1) Troškove izrade Plana kontrole određuje certifikacijsko tijelo uz suglasnost Ministarstva, a snosi ih skupina koja podnosi zahtjev za registraciju oznake.

(2) Troškove utvrđivanja sukladnosti proizvoda sa specifikacijom snosi svaki pojedini proizvođač ili prerađivač koji podnosi zahtjev za utvrđivanje sukladnosti sa specifikacijom proizvoda sukladno članku 21. stavku 2. ovoga Pravilnika. Troškove određuje certifikacijsko tijelo uz suglasnost Ministarstva.

(3) Troškove iz stavka 1. i 2. ovoga članka certifikacijsko tijelo ne može mijenjati bez prethodnog odobrenja Ministarstva.

IV. UPIS I BRISANJE KORISNIKA REGISTRIRANIH OZNAKA

Postupak upisa korisnika registriranih oznaka

Članak 24.

(1) Postupak upisa korisnika registrirane oznake izvornosti ili oznake zemljopisnog podrijetla pokreće svaki pojedini proizvođač ili prerađivač, sukladno članku 11. Zakona, podnošenjem zahtjeva za upis u Upisnik korisnika registriranih oznaka Ministarstvu na Obrascu: Zahtjev za upis u Upisnik korisnika registriranih oznaka, iz Priloga VI ovoga Pravilnika:

(2) Zahtjev iz stavka 1. ovoga članka sadrži sljedeće podatke:

– naziv poljoprivrednog ili prehrambenog proizvoda;

– upisni broj oznake izvornosti odnosno oznake zemljopisnog podrijetla proizvoda;

– oznaka proizvoda;

– kategorija proizvoda sukladno Prilogu II. ovoga Pravilnika;

– podaci o podnositelju zahtjeva;

– naziv i adresa certifikacijskog tijela koje provodi utvrđivanje sukladnosti registriranog proizvoda sa specifikacijom;

(3) Uz Zahtjev iz stavka 1. i 2. ovoga članka prilažu se sljedeći dokumenti:

– Potvrda o sukladnosti proizvoda sa specifikacijom (u kojoj su navedene količine sukladnog proizvoda);

– Preslika rješenja o registraciji ili odobrenju objekta za proizvodnju;

– Izjava o sukladnosti s propisima o higijeni i zdravstvenoj ispravnosti hrane (ovjerena kod javnog bilježnika).

(4) Na prijedlog Povjerenstva ministar donosi rješenje o upisu korisnika registrirane oznake izvornosti odnosno registrirane oznake zemljopisnog podrijetla.

(5) Temeljem rješenja iz stavka 4. ovoga članka podnositelj zahtjeva se upisuje u odgovarajući Upisnik sukladno članku 11. Zakona.

Sadržaj Upisnika

Članak 25.

(1) U Upisnike se upisuju sljedeći podaci:

– upisni broj korisnika oznake;

– podaci o korisniku registrirane oznake: naziv pravne ili fizičke osobe, adresa, telefon, e-mail, matični broj pravne ili fizičke osobe (MB), ili matični identifikacijski broj poljoprivrednog gospodarstva (MIBPG), ili osobni identifikacijski broj (OIB);

– upisni broj oznake izvornosti odnosno oznake zemljopisnog podrijetla proizvoda;

– naziv proizvoda;

– kategorija proizvoda sukladno Prilogu II. ovoga Pravilnika;

– datum podnošenja zahtjeva za upis u Upisnik;

– datum donošenja i broj rješenja o pravu uporabe registrirane oznake;

– datum, klasa i urudžbeni broj rješenja o upisa korisnika;

– datum, klasa i urudžbeni broj rješenja o brisanju korisnika iz Upisnika;

– naziv i adresa certifikacijskog tijela koje provodi utvrđivanje sukladnosti registriranog proizvoda sa specifikacijom.

(2) Podaci iz stavka 1. ovoga članka vode se u elektronskoj verziji.

Brisanje iz Upisnika korisnika oznake

Članak 26.

Ukoliko se utvrdi da je došlo do nepoštivanja odredbi Zakona i ovoga Pravilnika, Povjerenstvo predlaže ministru donošenje rješenja o brisanju korisnika registrirane oznake izvornosti odnosno registrirane oznake zemljopisnog podrijetla iz odgovarajućeg Upisnika.

Posebna pravila za označavanje

Članak 27.

(1) Korisnici upisani u jedan od Upisnika moraju označiti proizvode koji su sukladni specifikaciji iz članka 6. stavka 2. Zakona, i stavljeni na tržište pod odgovarajućim nazivom, oznakom i znakom, prema članku 16. Zakona.

(2) Na proizvode se navodi naziv Ministarstva i broj rješenja o upisu korisnika registrirane oznake izvornosti odnosno registrirane oznake zemljopisnog podrijetla.

V. IZMJENE I DOPUNE SPECIFIKACIJE PROIZVODA

Članak 28.

(1) Postupak izmjene i dopune specifikacije proizvoda, pokreće se podnošenjem zahtjeva za izmjenu i dopunu specifikacije proizvoda Ministarstvu na Obrascu: Zahtjev za izmjenom i dopunom specifikacije proizvoda, iz Priloga VII. ovoga Pravilnika:

(2) Zahtjev iz stavka 1. ovoga članka sadrži sljedeće podatke:

– upisni broj oznake izvornosti odnosno oznake zemljopisnog podrijetla proizvoda;

– registrirana oznaka proizvoda;

– naziv proizvoda;

– kategorija proizvoda sukladno Prilogu II. ovoga Pravilnika;

– podaci o podnositelju zahtjeva za izmjenu i dopunu specifikacije (naziv, adresa, telefon, e-mail);

(3) Izmjene i dopune specifikacije iz stavka 1. ovoga članka odnose se na sljedeće: naziv proizvoda, opis proizvoda, zemljopisno područje, dokaz o podrijetlu, način proizvodnje, povezanost, označavanje, nacionalni zahtjevi, drugo (pobliže odrediti).

(4) Zahtjev za izmjenom i dopunom specifikacije mora sadržavati uz navode iz stavka 3. ovoga članka i vrstu izmjene i dopune.

(5) Uz podatke iz stavka 2. ovoga članka potrebno je dostaviti:

– obrazloženje svake tražene izmjene i dopune,

– izjavu kojom se dokazuje pravni interes skupine koja predlaže izmjenu i dopunu,

– nadopunjeni jedinstveni dokument (ukoliko se predloženom izmjenom ili dopunom mijenja).

(6) Zahtjev iz stavka 1. ovoga članka razmatra Povjerenstvo iz članka 4. ovoga Pravilnika.

(7) U slučaju jedne ili više izmjena i dopuna jedinstvenog dokumenta, ministar objavljuje u »Narodnim novinama« obavijest o zahtjevu iz stavka 1. ovoga članka i mjesto objave zahtjeva. Zahtjev se objavljuje na internetskim stranicama Ministarstva.

(8) Ukoliko su predložene izmjene i dopune manjeg obima, Povjerenstvo iz članka 4. ovoga Pravilnika odlučuje o zahtjevu za izmjenom i dopunom specifikacije proizvoda bez primjene postupka iz članka 8. stavak 4. i članka 9. Zakona.

(9) Da bi se izmjene i dopune smatrale manjeg obima ne smiju:

– se odnositi na ključna svojstva proizvoda;

– mijenjati povezanost između proizvoda i zemljopisnog područja;

– uključivati promjenu oznake ili bilo kojeg dijela oznake proizvoda;

– utjecati na određeno (definirano) zemljopisno područje;

– predstavljati povećanje ograničenja trgovine poljoprivrednih ili prehrambenih proizvoda ili njihovim sirovinama.

(10) Ministar na temelju pozitivnog zaključka Povjerenstva donosi rješenje o izmjenama odnosno dopunama specifikacije proizvoda.

(11) Obavijest o izmjenama i dopunama specifikacije te informacija o mjestu njihove objave ministar objavljuje u »Narodnim novinama«.

(12) Izmjene i dopune specifikacije objavljuju se na internetskim stranicama Ministarstva.

(13) Kada se prihvate izmjene i dopune specifikacije proizvoda koje uključuju promjenu podataka koji se nalaze u Registrima, i kada rješenje prihvaćenih izmjena i dopuna postane pravomoćno brišu se izvorni podaci iz Registara i upisuju se novi podaci.

(14) Zahtjev za izmjenom i dopunom specifikacije proizvoda koji se podnosi mora biti u pisanom i elektronskom obliku.

VI. PROGLAŠENJE RJEŠENJA O REGISTRACIJI OZNAKE PROIZVODA NIŠTAVIM

Članak 29.

1) Proglašenje rješenja o registraciji oznake proizvoda ništavim donosi Ministarstvo sukladno članku 13. Zakona.

2) Postupak proglašenja rješenja o registraciji oznake proizvoda ništavim, pokreće fizička ili pravna osoba podnošenjem zahtjeva na Obrascu: Zahtjev za proglašenje rješenja o registraciji oznake proizvoda ništavim, iz Priloga VIII ovoga Pravilnika.

3) Rješenje o proglašenju rješenja o registraciji oznake proizvoda ništavim, iz stavka 1. ovoga članka, donosi ministar na prijedlog Povjerenstva.

4) Proglašenje rješenja o registraciji oznake proizvoda ništavim, uslijedit će ako se u postupku utvrđivanja sukladnosti sa specifikacijom proizvoda utvrdi, da više nije i neće biti moguće kontinuirano osigurati udovoljavanje uvjeta iz specifikacije proizvoda registriranog oznakom izvornosti ili oznakom zemljopisnog podrijetla.

5) Danom pravomoćnosti rješenja o proglašenju rješenja o registraciji oznake proizvoda ništavim, Ministarstvo iz odgovarajućeg Registra briše registriranu oznaku.

6) Zahtjevi za proglašenjem rješenja ništavim podneseni Ministarstvu u skladu s ovim člankom su u pisanom i elektronskom obliku.

VII. PRIJELAZNE I ZAVRŠNE ODREDBE

Članak 30.

Prilozi od I. do IX. tiskani su uz ovaj Pravilnik i čine njegov sastavni dio.

Članak 31.

Certifikacijska tijela iz članka 20. ovoga Pravilnika moraju biti akreditirana do 1. svibnja 2010. godine.

Članak 32.

Stupanjem na snagu ovoga Pravilnika prestaje važiti Pravilnik o oznakama izvornosti i oznakama zemljopisnog podrijetla (»Narodne novine« broj 80/05, 11/07).

Članak 33.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/09-01/192

Urbroj: 525-13-2-0558/09-1

Zagreb, 16. srpnja 2009.

Ministar
Petar Čobanković, v. r.

PRILOG I

![](dodatni/402451.jpeg)

![](dodatni/402452.jpeg)

JEDINSTVENI DOKUMENT

1. NAZIV POLJOPRIVREDNOG ILI PREHRAMBENOG PROIZVODA:

2. OZNAKA (označiti oznaku koja se želi registrirati – staviti kri-
žić ):

☐ oznaka izvornosti

☐ oznaka zemljopisnog podrijetla

3. NAZIV SKUPINE – PODNOSITELJA ZAHTJEVA:

4. OPIS POLJOPRIVREDNOG ILI PREHRAMBENOG PROIZVODA:

4.1. Kategorija proizvoda (sukladno Prilogu II Pravilnika)

4.2. Opis proizvoda (sukladno članku 6. stavku 2. podstavku b. Zakona)

Tehnički opis proizvoda za koji se podnosi zahtjev za registraciju oznake (fizikalne, kemijske, mikrobiološke ili organoleptičke karakteristike) uključujući bilo koje zahtjeve za korištenjem određenih životinjskih pasmina ili biljnih sorti.

4.3. Sirovine (samo za prerađene proizvode za koji je podnesen zahtjev za oznaku)

(Za sirovine navesti zahtjeve kakvoće ili ograničenja podrijetla. Navesti opravdanost za navedena ograničenja.)

4.4. Hrana za životinje (samo za proizvode životinjskog podrijetla za koje je podnesen zahtjev za oznaku)

(Za hranu za životinje navesti zahtjeve kakvoće ili ograničenja podrijetla. Navesti opravdanost za navedena ograničenja.)

4.5. Faze proizvodnje koji se moraju odvijati u određenom zemljopisnom području

(Navesti opravdanost za navedena ograničenja.)

4.6. Posebna pravila koja se odnose na rezanje, ribanje, pakiranje itd.

(Ukoliko ih nema, ostaviti prazno. Navesti opravdanost za navedena ograničenja.)

4.7. Posebna pravila koja se odnose na označavanje

(Ukoliko ih nema, ostaviti prazno. Navesti opravdanost za navedena ograničenja.)

5. SAŽETA DEFINICIJA ZEMLJOPISNOG PODRUČJA:

6. POVEZANOST SA ZEMLJOPISNIM PODRUČJEM:

6.1. Specifičnosti zemljopisnog područja

(Za oznaku izvornosti također uključiti i opis utjecaja prirodnih i ljudskih čimbenika.)

6.2. Specifičnost proizvoda

6.3. Za oznaku izvornosti uzročna veza između zemljopisnog područja i kakvoće ili karakteristike proizvoda

6.4. Za oznaku zemljopisnog podrijetla uzročna veza između zemljopisnog područja i kakvoće, ugleda ili drugih karakteristika proizvoda

PRILOG II.

![](dodatni/402453.jpeg)

![](dodatni/402454.jpeg)

KATEGORIJE PROIZVODA

1. POLJOPRIVREDNI PROIZVODI NAMIJENJENI ZA LJUDSKU PREHRANU

– Kategorija 1.1. Meso i iznutrice;

– Kategorija 1.2. Mesni pripravci i proizvodi od mesa;

– Kategorija 1.3. Sirevi;

– Kategorija 1.4 Ostali proizvodi životinjskog podrijetla (jaja, med, ostali mliječni proizvodi, ne uključujući maslac, itd.);

– Kategorija 1.5. Masti (maslac, margarin, ulja, itd.);

– Kategorija 1.6. Voće i povrće, žitarice u prirodnom stanju ili prerađeni;

– Kategorija 1.7. Ribe, školjkaši, rakovi i njihovi proizvodi;

– Kategorija 1.8. Ostali proizvodi (začini, itd.);

– Kategorija 1.9. Vinski ocat.

2. PREHRAMBENI PROIZVODI

– Kategorija 2.1. Pivo;

– Kategorija 2.2. Napici dobiveni od biljnih ekstrakata;

– Kategorija 2.3. Kruh, pecivo, kolači, slastice i drugi pekarski proizvodi;

– Kategorija 2.4. Prirodne gume i smole;

– Kategorija 2.5. Senf;

– Kategorija 2.6. Tjestenina;

– Kategorija 2.7. Sol.

3. POLJOPRIVREDNI PROIZVODI

– Kategorija 3.1. Sijeno;

– Kategorija 3.2. Esencijalna ulja;

– Kategorija 3.3. Pluto;

– Kategorija 3.4. Cochineal boja (sirovina životinjskog podrijetla);

– Kategorija 3.5. Cvijeće i ukrasno bilje;

– Kategorija 3.6. Vuna;

– Kategorija 3.7. Pleter;

– Kategorija 3.8. Trt lan;

– Kategorija 3.9. Pamuk.

PRILOG III

![](dodatni/402455.jpeg)

![](dodatni/402456.jpeg)

ZAHTJEV ZA REGISTRACIJU OZNAKE

Popunjava podnositelj zahtjeva

1. NAZIV POLJOPRIVREDNOG ILI PREHRAMBENOG PROIZVODA (za koji se traži registracija oznake):

2. OZNAKA KOJA SE NAMJERAVA REGISTRIRATI (označiti oznaku koja se želi registrirati – staviti križić ):

☐ oznaka izvornosti

☐ oznaka zemljopisnog podrijetla

3. PODACI O SKUPINI – PODNOSITELJU ZAHTJEVA:

|  |  |
| --- | --- |
| Naziv skupine |  |
| Adresa skupine |  |
| Broj telefona, faks, e-mail |  |
| Pravni status skupine |  |
| Broj članova skupine |  |
| Broj rješenja o registraciji skupine, datum i mjesto njegova izdavanja |  |
| Matični broj skupine |  |
| Ime i prezime, adresa i broj telefona odgovorne osobe skupine koja podnosi zahtjev |  |
| Ime i prezime, adresa i broj telefona opunomoćene osobe koja zastupa skupinu koja podnosi zahtjev |  |

4. PODACI O ČLANOVIMA SKUPINE

|  |  |  |  |  |
| --- | --- | --- | --- | --- |
| Redni broj | Naziv pravne ili fizičke osobe člana skupine | Adresa ili sjedište člana skupine | Opis djelatnosti člana skupine | MIBPG/ OIB/ MATIČNI BROJ pravne ili fizičke osobe\* |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

\* traženi broj upisati ovisno o statusu člana skupine

5. CERTIFIKACIJSKO TIJELO

|  |  |
| --- | --- |
| Naziv certifikacijskog tijela |  |
| Adresa, broj telefona, e-mail adresa certifikacijskog tijela |  |

6. PRILOZI UZ ZAHTJEV

|  |  |
| --- | --- |
| Staviti križić x | Dokumentacija |
|  | Preslika dokaza o registraciji skupine |
|  | Statut skupine |
|  | Ugovor ili Sporazum o izradi Plana kontrole |
|  | Punomoć za osobu koja zastupa skupinu koja podnosi zahtjev (ovjerena kod javnog bilježnika) |
|  | Preslika rješenja o registraciji ili odobrenju objekta za proizvodnju za svakog člana skupine (sukladno Zakonu o hrani, »Narodne novine« 46/07 i 155/08) |
|  | Specifikacija proizvoda |
|  | Suglasnost certifikacijskog tijela o provedbi postupka utvrđivanja sukladnosti sa specifikacijom poljoprivrednog ili prehrambenog proizvoda |
|  | Analiza postojeće i planirane proizvodnje |
|  | Prijedlog plana samokontrole |
|  | Jedinstveni dokument |

Datum podnošenja Zahtjeva: Potpis podnositelja Zahtjeva:

PRILOG IV.

![](dodatni/402457.jpeg)

![](dodatni/402458.jpeg)

IZJAVA O PRIGOVORU

Popunjava podnositelj zahtjeva

1. NAZIV I OZNAKA POLJOPRIVREDNOG ILI PREHRAMBENOG PROIZVODA:

(upisati naziv oznake kako je objavljeno u »Narodnim novinama»)

2. SLUŽBENI PODACI:

(upisati broj »Narodnih novina« i datum objave naziva oznake u »Narodnim novinama«)

3. PODACI O PODNOSITELJU PRIGOVORA:

|  |  |
| --- | --- |
| Naziv pravne ili fizičke osobe podnositelja prigovora |  |
| Adresa podnositelja prigovora |  |
| Broj telefona, faks, e-mail |  |
| Ime i prezime odgovorne osobe |  |

4. RAZLOG ZA PRIGOVOR:

(označiti stavljanjem križića )

– ☐ Ne udovoljavanje uvjetima predviđenim člankom 4. Zakona;

– ☐ Registracija naziva bila bi u suprotnosti s člankom 5. stavkom 3. Zakona (biljna sorta ili životinjska pasmina);

– ☐ Registracija naziva bila bi u suprotnosti s člankom 5. stavkom 4. Zakona (oznake u cijelosti ili djelomično homonim);

– ☐ Registracija naziva bila bi u suprotnosti s člankom 5. stavkom 5. Zakona (postojeći žigovi);

– ☐ Registracija bi ugrozila postojeće nazive, žigove ili proizvode kako je navedeno u članku 9. stavku 3.podstavku c. Zakona;

– ☐ Naziv predložen za registraciju je generički, pojedinosti dostaviti sukladno članku 9. stavku 3. podstavku d. Zakona.

5. POJEDINOSTI PRIGOVORA:

Navesti razloge i opravdanost prigovora. Objasniti pravni interes za podnošenje prigovora.

Datum podnošenja prigovora: Potpis podnositelja prigovora:

PRILOG V.

![](dodatni/402459.jpeg)

![](dodatni/402460.jpeg)

OBAVIJEST O ZAVRŠETKU POSTUPKA PRIGOVORA

1. NAZIV POLJOPRIVREDNOG ILI PREHRAMBENOG PROIZVODA:

(upisati naziv oznake kako je objavljeno u »Narodnim novinama«)

2. SLUŽBENI PODACI

(upisati broj »Narodnih novina« i datum objave naziva oznake u »Narodnim novinama«)

3. ZAKLJUČAK SASTANKA O ZAVRŠETKU POSTUPKA PRIGOVORA

3.1. Postignut je dogovor sa sljedećim podnositeljem (ima) prigovora:

(prilog preslika dokumenta koji dokazuju dogovor)

3.2. Nije postignut dogovor sa sljedećim podnositeljem (ima) prigovora:

4. SPECIFIKACIJA PROIZVODA I JEDINSTVENI DOKUMENT

4.1. Specifikacija proizvoda je dopunjena (zaokružiti):

Da\* Ne

\* Ukoliko »Da«, priložiti prilog opisa dopuna

4.2 Jedinstveni dokument je dopunjen (zaokružiti)

Da\* Ne

\* Ukoliko »Da«, priložiti prilog opisa izmjena i nadopuna

PRILOG VI.

![](dodatni/402461.jpeg)

![](dodatni/402462.jpeg)

ZAHTJEV ZA UPIS U UPISNIK KORISNIKA REGISTRIRANIH OZNAKA

Popunjava podnositelj zahtjeva

1. NAZIV POLJOPRIVREDNOG ILI PREHRAMBENOG PROIZVODA:

2. UPISNI BROJ OZNAKE:

3. OZNAKA PROIZVODA:

(označiti oznaku koja je registrirana – staviti križić )

☐ oznaka izvornosti

☐ oznaka zemljopisnog podrijetla

4. KATEGORIJA PROIZVODA (sukladno prilogu II Pravilnika):

5. PODACI O PODNOSITELJU ZAHTJEVA:

|  |  |
| --- | --- |
| Naziv podnositelja zahtjeva |  |
| Adresa podnositelja zahtjeva |  |
| Broj telefona, faks, e-mail |  |
| Pravni status |  |
| Ime i prezime odgovorne osobe za pravne osobe |  |
| MIBPG/  OIB/  MATIČNI BROJ  pravne ili fizičke osobe \* |  |

\* traženi broj upisati ovisno o statusu

6. CERTIFIKACIJSKO TIJELO:

|  |  |
| --- | --- |
| Naziv certifikacijskog tijela |  |
| Adresa, broj telefona,  e-mail adresa certifikacijskog tijela |  |

7. PRILOZI UZ ZAHTJEV:

|  |  |
| --- | --- |
| Staviti križić  x | Dokumentacija |
|  | Potvrda o sukladnosti sa specifikacijom proizvoda (u kojoj su navedene količine sukladnog proizvoda) |
|  | Preslika rješenja o registraciji ili odobrenju objekta za proizvodnju |
|  | Izjava o sukladnosti s propisima o higijeni i zdravstvenoj ispravnosti hrane (ovjerena kod javnog bilježnika) |

Datum podnošenja Zahtjeva: Potpis podnositelja Zahtjeva:

PRILOG VII.

![](dodatni/402463.jpeg)

![](dodatni/402464.jpeg)

ZAHTJEV ZA IZMJENOM I DOPUNOM SPECIFIKACIJE PROIZVODA

Popunjava podnositelj zahtjeva

1. UPISNI BROJ OZNAKE:

2. REGISTRIRANA OZNAKA PROIZVODA:

(označiti oznaku koja je registrirana- staviti križić )

☐ oznaka izvornosti

☐ oznaka zemljopisnog podrijetla

3. NAZIV POLJOPRIVREDNOG ILI PREHRAMBENOG PROIZVODA:

(za koji se traži izmjena i dopuna specifikacije)

4. KATEGORIJA PROIZVODA (sukladno prilogu II Pravilnika):

5. PODACI O SKUPINI – PODNOSITELJU ZAHTJEVA:

|  |  |
| --- | --- |
| Naziv skupine |  |
| Adresa skupine |  |
| Broj telefona, faks, e-mail |  |
| Pravni status skupine |  |
| Broj članova skupine |  |
| Broj rješenja o registraciji skupine, datum i mjesto njegova izdavanja |  |
| Matični broj skupine |  |
| Ime i prezime, adresa i broj telefona odgovorne osobe skupine koja podnosi zahtjev |  |

6. PODACI O ČLANOVIMA SKUPINE:

|  |  |  |  |  |
| --- | --- | --- | --- | --- |
| Redni broj | Naziv pravne ili fizičke osobe člana skupine | Adresa ili sjedište člana skupine | Opis djelatnosti člana skupine | MIBPG/ OIB/ MATIČNI BROJ pravne ili fizičke osobe \* |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

\* traženi broj upisati ovisno o statusu člana skupine

7. IZMJENE I DOPUNE U SPECIFIKACIJI PROIZVODA SE ODNOSE NA:

(označiti stavljanjem križića )

– ☐ Naziv Proizvoda;

– ☐ Opis proizvoda;

– ☐ Zemljopisno područje;

– ☐ Dokaz o podrijetlu;

– ☐ Način proizvodnje;

– ☐ Povezanost;

– ☐ Označavanje;

– ☐ Nacionalni zahtjevi;

– ☐ Drugo (pobliže odrediti).

8. VRSTA IZMJENE(A) I DOPUNE(A):

– ☐ Izmjena i dopuna Jedinstvenog dokumenta;

– ☐ Izmjena i dopuna specifikacije registrirane oznake izvornosti ili oznake zemljopisnog podrijetla za koje nije objavljena niti jedna izmjena Jedinstvenog dokumenta;

– ☐ Izmjena i dopuna specifikacije proizvoda koja ne zahtjeva izmjenu i dopunu objavljenog Jedinstvenog dokumenta sukladno članku 12. stavku 3. Zakona;

– ☐ Privremena izmjena i dopuna specifikacije proizvoda koja proizlazi iz nametnutih obveznih sanitarnih ili fitosanitarnih mjera određenih od strane nadležnih tijela sukladno članku 12. stavku 4. Zakona;

9. IZMJENE(A) I DOPUNE(A):

(Za svaki naslov označen u prethodnoj točki, navesti kratko objašnjenje svake izmjene i dopune. Priložiti i izjavu kojom se objašnjava pravni interes skupine koja predlaže izmjenu i dopunu.)

10. NADOPUNJENI JEDINSTVENI DOKUMENT (UKOLIKO JE POTREBNO):

(sukladno Prilogu I.)

Datum podnošenja Zahtjeva: Potpis podnositelja Zahtjeva:

PRILOG VIII.

![](dodatni/402465.jpeg)

![](dodatni/402466.jpeg)

ZAHTJEV ZA PROGLAŠENJE RJEŠENJA O REGISTRACIJI OZNAKE PROIZVODA NIŠTAVIM

Popunjava podnositelj zahtjeva

1. NAZIV POLJOPRIVREDNOG ILI PREHRAMBENOG PROIZVODA:

2. REGISTRIRANA OZNAKA:

(označiti oznaku koja je registrirana – staviti križić )

☐ oznaka izvornosti

☐ oznaka zemljopisnog podrijetla

3. KATEGORIJA PROIZVODA:

(sukladno Prilogu II. Pravilnika)

4. PODACI O PODNOSITELJU ZAHTJEVA ZA PROGLAŠENJE RJEŠENJA O REGISTRACIJI OZNAKE PROIZVODA NIŠTAVIM:

|  |  |
| --- | --- |
| Naziv pravne ili fizičke osobe podnositelja zahtjeva |  |
| Adresa podnositelja zahtjeva |  |
| Broj telefona, faks, e-mail |  |
| MIBPG/  OIB/  MATIČNI BROJ  pravne ili fizičke osobe \* |  |
| Pravni status |  |
| Ime i prezime odgovorne osobe za pravne osobe |  |
| Objašnjenje pravnog interesa pri zahtijevanju proglašenja rješenja o registraciji oznake proizvoda ništavim  (Priložiti izjavu kojom se objašnjava pravni interes osobe ili skupine koja predlaže zahtjev za poništenje.) |  |

\* traženi broj upisati ovisno o statusu

5. RAZLOZI ZA PONIŠTENJE RJEŠENJA O REGISTRACIJI OZNAKE PROIZVODA NIŠTAVIM:

(Priložiti izjavu kojom se objašnjavaju razlozi i opravdanja za poništenje registracije.)

6. PRILOZI UZ ZAHTJEV

|  |  |
| --- | --- |
| Staviti križić  X | Dokumentacija |
|  | Izjava kojom se objašnjava pravni interes osobe ili skupine koja predlaže poništenje |
|  | Izjava kojom se navode razlozi i opravdanja za poništenje registracije |

Datum podnošenja Zahtjeva: Potpis podnositelja Zahtjeva:

PRILOG IX.

![](dodatni/402467.jpeg)

![](dodatni/402468.jpeg)

ZAHTJEV ZA OVLAŠĆIVANJE CERTIFIKACIJSKOG TIJELA

Popunjava podnositelj zahtjeva

1. PODACI O PODNOSITELJU ZAHTJEVA:

|  |  |
| --- | --- |
| Naziv podnositelja zahtjeva |  |
| Adresa podnositelja zahtjeva |  |
| Broj telefona, faks, e-mail |  |
| Ime i prezime odgovorne osobe |  |
| Ime i prezime ovlaštene osobe |  |
| Kategorija proizvoda  (sukladno prilogu II Pravilnika) za koju se podnosi zahtjev za ovlašćivanje |  |

2. PRILOZI UZ ZAHTJEV:

|  |  |
| --- | --- |
| Staviti križić x | Dokumentacija |
|  | Potvrda o registraciji djelatnosti (izvadak iz sudskog registra Trgovačkog suda) |
|  | Potvrda Hrvatske akreditacijske agencije o akreditaciji ili o pokrenutom postupku akreditacije, za kategoriju ili kategorije poljoprivrednih ili prehrambenih proizvoda za koje se traže ovlaštenje |
|  | BON 1/BON 2, potvrdu banke o prometu ili stanju računa (SOL), ne starije od 30 dana od dana podnošenja zahtjeva |
|  | Preslika godišnjeg financijskog izvješća za prethodnu godinu |
|  | Potvrda nadležne Porezne uprave o nepostojanju duga prema državi ne starije od 30 dana, od dana podnošenja zahtjeva |
|  | Dokaz da zaposlenici imaju odgovarajuću stručnu spremu ovisno o kategoriji proizvoda za koju se traži ovlaštenje |
|  | Dokumentacija o tehničkoj osposobljenosti |
|  | Dokaz o sustavu izobrazbe stručnjaka koji provode postupak utvrđivanja sukladnosti proizvoda sa specifikacijom |

Datum podnošenja Zahtjeva: Potpis podnositelja Zahtjeva:

Pravilnik, NN 88/2009-2178